<classify> JESHI la Ulinzi la Wananchi wa Tanzania JWTZ imekabidhiwa rasmi kiwanda cha kubangua korosho cha Bucco cha Lindi, huku likiimarisha ulinzi katika maghala yote ya kuhifadhi korosho mikoa ya Ruvuma, Lindi na Mtwara.Waziri wa Kilimo, Japhet Hasunga amesema korosho yote itabanguliwa hapa nchini ili kulinda ajira ya nyingi za wananchi ambao awali waliikosa kwa wafanyabiashara kununua korosho ghafi na kwenda kuzibangulia nje ya nchi.Hasunga alisema hayo mkoani hapa wakati akizungumza na vyombo vya habari kwenye ziara yake mkoani Mtwara na Lindi kabla ya kukagua maghala ya kuhifadhia korosho.Alisema kuruhusu wafanyabiashara kubangulia nje ya nchi korosho za wakulima wa Tanzania, ajira nyingi zilikuwa zikipotea huku Watanzania wakisalia kuhangaika kutafuta ajira kwani ajira nyingi zilipelekwa nje ya nchi.Wakati Waziri Hasunga akisema hayo, Mkuu wa Mkoa wa Lindi, Godfrey Zambi alikikabidhi kiwanda cha kubangua korosho jana akiwa na Kamati ya Ulinzi na Usalama ya Mkoa, kwa Mkuu wa Kikosi cha Shirika la Uzalishaji Mali la Jeshi la Kujenga Taifa Suma JKT, Kanali Rajabu Mabele pamoja na Mkuu wa Usafirishaji Zao la Korosho kutoka JWTZ Makao Makuu, Kanali Benjamin Kisinda.Zambi alisema kiwanda hicho kina uwezo wa kubangua tani 10 za korosho ghafi kwa siku, na mpaka sasa kuna tani 4,953 za korosho ghafi ziko katika ndani ya kiwanda hicho.Alisema kiwanda hicho kilichobinafsishwa mwaka 2005, kilifanya kazi mwaka mmoja tu wa 2008. Alisema kina muda mrefu hakijafanya kazi na kuna mashine za zamani zinahitajika kufanyiwa ukarabati.Naye Mkuu wa Usafirishaji wa Zao la Korosho kutoka JWTZ, Kanali Kisinda alisema alishakipokea kiwanda hicho kwa niaba ya jeshi tangu Amiri Jeshi Mkuu, Rais John Magufuli alipotangaza kukikabidhi kwao Jumatatu wiki hii.Kanali Kisinda alisema wataalamu watafika kukagua na kukifanyia tathmini sehemu zipi za kufanyia ukarabati na kukirudisha katika hali yake tayari kubangua korosho ghafi, baada ya wanunuzi binafsi kufanya mgomo baridi wa kununua korosho kwa wakulima, hali iliyoifanya serikali iingilie kati.Mwakilishi wa Mkurugenzi Mkuu wa Benki ya Maendeleo ya Kilimo Tanzania TADB, Adam Kamani alisema kesho wakulima watakabidhiwa fedha zao kupitia kwenye akaunti za vyama vikuu vya ushirika.Alisema zilishapelekwa kwenye mifumo yote ya kibenki ili kuwakabidhi. Kwa upande wake, Msemaji wa JWTZ, Meja Gaudence Ilonda, alilieza gazeti hili jana kuwa ulinzi kwenye maghala yote ya korosho umeimarishwa na jeshi linaendelea kutekeleza majukumu yake kama alivyoagiza Rais Magufuli na kwa maelekezo maalumu ya Mkuu wa Majeshi ya Ulinzi, Jenerali Venance Mabeyo.Kwa mujibu wa Meja Ilonda, malori zaidi ya 70 ya jeshi yenye uwezo wa kubeba tani kati ya 30, 20 na 15 tayari yalikuwa yameshaanza kuondoka jijini Dar es Salaam kwa awamu tofauti tangu juzi usiku na mpaka jana jioni malori yote yalitarajiwa kufika kwenye mikoa hiyo ya kusini.Alisema sababu ya malori hayo kwenda kwa awamu ni kuruhusu shughuli zingine za kijamii kuendelea kwa sababu kama malori yote hayo yangesafiri kwa wakati mmoja, ingelazimu shughuli zingine za kijamii kwa kutumia barabara husika zingesimama.Alisema maghala ya korosho yako mengi, lakini katika mikoa yote mitatu kuna maghala makubwa sita. Kuhusu jeshi kukabidhiwa kiwanda cha Bucco, Meja Ilonda alisema kwa tamko la Rais Magufuli alilolitoa Ikulu wakati akiwaapisha mawaziri na naibu mawaziri, maana yake tayari kiwanda hicho kilikuwa chini yao.Alisema uamuzi huo wa Rais Magufuli umeliongezea jeshi hilo nguvu na ari na wako tayari kuifanya kazi hiyo kwa ufanisi na kwa manufaa ya taifa. Katika kuhakikisha kazi hiyo ya kulinda, kusafirisha na kubangua korosho wanaifanya kwa mafanikio, alisema jeshi limepeleka wataalamu wake wa fani mbalimbali kama vile wataalamu wa stoo na wa kutunza kumbukumbu.Uamuzi huo wa serikali kulitumia jeshi katika kulinda, kusafirisha na kuzibangua korosho umekuja baada ya wanunuzi binafsi kushindwa kuzinunua korosho hizo za wakulima kwa bei elekezi ya serikali ya Sh 3,300 kwa kilo.  <topic>: kitaifa 